作者:李白
標題:贈範金卿二首
內容:君子枉清盼，不知東走迷。離家來幾月，絡緯鳴中閨。桃李君不言，攀花願成蹊。那能吐芳信，惠好相招攜。我有結綠珍，久藏濁水泥。時人棄此物，乃與燕瑉齊。摭拭欲贈之，申眉路無梯。遼東慚白豕，楚客羞山雞。徒有獻芹心，終流泣玉啼。只應自索漠，留舌示山妻。範宰不買名，絃歌對前楹。為邦默自化，日覺冰壺清。百里雞犬靜，千廬機杼鳴。浮人少蕩析，愛客多逢迎。遊子睹嘉政，因之聽頌聲。